幕中書懷
作者：强至
朝代：宋

paragraphs: 宦游老歲月，春花漸空枝。
坐耗鏡中顔，日饒鬢邊絲。
流俗宜重輕，青雲勢參差。
剛腸寡所合，出門復何之。
趨向於今乖，考古聊自怡。
黄卷有聖賢，目覽心與期。
君子顧萬世，小人較一時。
不見九原骨，貴賤共狐狸。
惟有賢愚名，縱久亦兩岐。
退之賦二鳥，無乃爲物移。
信己一推天，孟子真吾師。
得喪付濁醪，身外非所知。